รัฐบาลไทย-ข่าวทำเนียบรัฐบาล-กรุงเทพมหานครชี้แจง กรณีตู้น้ำดื่มหยอดเหรียญที่ไม่ได้มาตรฐานใน กทม.
วันจันทร์ที่ 7 พฤษภาคม 2561
กรุงเทพมหานครชี้แจง กรณีตู้น้ําดื่มหยอดเหรียญที่ไม่ได้มาตรฐานใน กทม.
กรุงเทพมหานครชี้แจง กรณีตู้น้ําดื่มหยอดเหรียญที่ไม่ได้มาตรฐานใน กทม.
วันที่ 1 พฤษภาคม 2561 นายภัทรุตม์ ทรรทรานนท์ ปลัดกรุงเทพมหานคร และนายแพทย์สุนทร สุนทรชาติ รองผู้อํานวยการสํานักอนามัย กรุงเทพมหานคร ชี้แจงประเด็นตู้น้ําดื่มหยอดเหรียญที่ไม่ได้มาตรฐานใน กทม. ตามที่ เครือข่ายองค์กรผู้บริโภคกรุงเทพมหานคร ร่วมกับ คณะกรรมการองค์การอิสระเพื่อการคุ้มครองผู้บริโภคภาคประชาชน (คอบช.) และมูลนิธิเพื่อผู้บริโภค (มพบ.) เรียกร้องให้ กทม. เร่งแก้ไขปัญหาตู้น้ําดื่มหยอดเหรียญไม่ได้มาตรฐาน มีประเด็นดังนี้
1. ผลการสํารวจตู้น้ําดื่มหยอดเหรียญใน กทม. ทั้ง 50 เขต เมื่อปี 2560 พบว่ามีตู้น้ําดื่มที่ไม่ได้รับใบอนุญาตประกอบกิจการ กว่าร้อยละ 90 ซึ่งเป็นปัญหาเดิมที่ตรวจพบตั้งแต่ปี 2558 และหน่วยงานต่าง ๆ ที่มีหน้าที่รับผิดชอบ ยังคงไม่ดําเนินการแก้ไขปัญหา
2. ขอให้ผู้บริหาร กทม.สั่งการให้สํานักงานเขตทั้ง 50 เขต บังคับใช้ทางกฎหมายให้ผู้ประกอบการต้องขอใบอนุญาตประกอบกิจการตู้น้ําดื่มหยอดเหรียญ เพราะเป็นการประกอบกิจการที่เป็นอันตรายต่อสุขภาพ
3. สํานักงานเขตทั้ง 50 เขต ต้องติดตามและตรวจสอบตู้น้ําดื่มหยอดเหรียญที่ติดตั้งแล้วใน กทม. ว่าได้รับใบอนุญาตประกอบกิจการหรือไม่ ถ้าตรวจพบว่าตู้น้ําดื่มหยอดเหรียญนั้นยังไม่ได้รับใบอนุญาตฯ ให้เรียกมาดําเนินการให้ถูกต้องตามกฎหมาย แต่ในกรณีที่ไม่สามารถติดต่อสืบหาเจ้าของตู้ได้ หรือไม่มีผู้ใดแสดงความเป็นเจ้าของ ให้ดําเนินการรื้อถอนตู้ดังกล่าวทันที
4. สํานักงานเขตทั้ง 50 เขต ต้องทําสติกเกอร์วันเดือนปีที่เปลี่ยนไส้กรอง และวันเดือนปีที่ตรวจคุณภาพน้ํา และให้ผู้ประกอบกิจการลงบันทึกทุกครั้งที่หน้าตู้ ให้ผู้บริโภคเห็นได้ชัดเจน
5.ขอให้สนับสนุนเครือข่ายองค์กรผู้บริโภคกรุงเทพมหานคร มีส่วนร่วมในการตรวจสอบและเฝ้าระวังตู้น้ําดื่มหยอดเหรียญ
สํานักอนามัย กรุงเทพมหานคร ขอเรียนข้อเท็จจริง ดังนี้
1. ผลการสํารวจตู้น้ําดื่มหยอดเหรียญใน กทม. ทั้ง 50 เขต เมื่อปี 2560 พบว่ามีตู้น้ําดื่มที่ไม่ได้รับใบอนุญาตประกอบกิจการ กว่าร้อยละ 90 ซึ่งเป็นปัญหาเดิมที่ตรวจพบตั้งแต่ปี 2558 และหน่วยงานต่าง ๆ ที่มีหน้าที่รับผิดชอบ ยังคงไม่ดําเนินการแก้ไขปัญหา
จากผลการสํารวจจํานวนตู้น้ําดื่มหยอดเหรียญ พบว่าปัจจุบันในพื้นที่กรุงเทพฯ มีตู้น้ําดื่มหยอดเหรียญจํานวน 3,964 ตู้ แต่มีใบอนุญาตเพียง 160 ตู้ ซึ่งที่ผ่านมา กทม.ได้ติดตามตรวจสอบตู้น้ําดื่มหยอดเหรียญอย่างต่อเนื่อง โดยให้สํานักงานเขตเฝ้าระวังคุณภาพน้ําทุก 3 เดือน ด้วยชุดทดสอบน้ําบริโภคอย่างง่าย นอกจากนี้ สํานักงานเขตได้ชี้แจงทําความเข้าใจกับผู้ประกอบการกรณีการประกอบกิจการที่เป็นอันตรายต่อสุขภาพต้องมีการขออนุญาตอย่างถูกต้อง และสํานักงานเขตได้ออกหนังสือเรียกให้ผู้ประกอบการมาดําเนินการขอใบอนุญาตให้ถูกต้อง แต่ผู้ประกอบการไม่มาขออนุญาตเนื่องจากค่าธรรมเนียมการประกอบกิจการตู้หยอดเหรียญมีอัตราที่สูง
2. ขอให้ผู้บริหาร กทม.สั่งการให้สํานักงานเขตทั้ง 50 เขต บังคับใช้ทางกฎหมายให้ผู้ประกอบการต้องขอใบอนุญาตประกอบกิจการตู้น้ําดื่มหยอดเหรียญ เพราะเป็นการประกอบกิจการที่เป็นอันตรายต่อสุขภาพ
กรุงเทพมหานครได้สั่งการให้สํานักงานเขตบังคับใช้พระราชบัญญัติการสาธารณสุข พ.ศ. 2535
เพื่อดูแลและคุ้มครองในเรื่องการประกอบกิจการตู้น้ําดื่มอัตโนมัติ หากฝ่าฝืนไม่มีใบอนุญาตมีโทษจําคุกไม่เกิน 6 เดือน หรือปรับไม่เกิน 50,000 บาท หรือทั้งจําและปรับ ซึ่งกรุงเทพมหานครจะบังคับใช้กฎหมายให้เข้มงวดมากขึ้น รวมถึงประชาสัมพันธ์ให้ประชาชนทราบอย่างทั่วถึง
ขณะนี้ กทม.อยู่ระหว่างยกร่างข้อบัญญัติกรุงเทพมหานคร จํานวน 2 ฉบับ เพื่อให้สอดคล้องกับประกาศกระทรวงสาธารณสุข เรื่อง กิจการที่เป็นอันตรายต่อสุขภาพ พ.ศ. 2558 และกฎกระทรวง กําหนดค่าธรรมเนียมการออกใบอนุญาต หนังสือรับรองการแจ้งและการให้บริการในการจัดการสิ่งปฏิกูลหรือมูลฝอย พ.ศ. 2559 ซึ่งขณะนี้ข้อบัญญัติ กทม.เรื่อง กิจการที่เป็นอันตรายต่อสุขภาพ พ.ศ. .... ได้ผ่านการพิจารณาของคณะกรรมการพัฒนากฎหมายของกลุ่มภารกิจด้านคุณภาพชีวิตและงบประมาณแล้ว อยู่ระหว่างการนําเข้าการพิจารณาของสภากรุงเทพมหานคร เพื่อประกาศให้กิจการตู้น้ําดื่มหยอดเหรียญเป็นกิจการเฉพาะแยกจากการผลิตน้ํากลั่น น้ําบริโภค โดยเมื่อประกาศใช้จะทําให้การดูแลเรื่องนี้เป็นไปอย่างทั่วถึงมากขึ้น ในส่วนเรื่องค่าธรรมเนียมการประกอบกิจการตู้น้ําดื่มหยอดเหรียญ อยู่ระหว่างการยกร่างข้อบัญญัติ กทม. เพื่อให้ค่าธรรมเนียมลดลงเหลือประมาณตู้ละ 500 บาท/ปี จากเดิมตู้ละ 2,000 บาท/ปี ซึ่งเมื่อประกาศใช้คาดว่าจะช่วยกระตุ้นให้ผู้ประกอบการมาขอใบอนุญาตให้ถูกต้องมากขึ้น
3. สํานักงานเขตทั้ง 50 เขต ต้องติดตามและตรวจสอบตู้น้ําดื่มหยอดเหรียญที่ติดตั้งแล้วใน กทม.ว่าได้รับใบอนุญาตประกอบกิจการหรือไม่ ถ้าตรวจพบว่าตู้น้ําดื่มหยอดเหรียญนั้นยังไม่ได้รับใบอนุญาตฯ ให้เรียกมาดําเนินการให้ถูกต้องตามกฎหมาย แต่ในกรณีที่ไม่สามารถติดต่อสืบหาเจ้าของตู้ได้ หรือไม่มีผู้ใดแสดงความเป็นเจ้าของ ให้ดําเนินการรื้อถอนตู้ดังกล่าวทันที
สําหรับตู้น้ําดื่มหยอดเหรียญที่มีเจ้าของแต่ยังไม่มีใบอนุญาต สํานักงานเขตจะแจ้งให้หยุดดําเนินการทันที และออกหนังสือเรียกให้ผู้ประกอบการมาดําเนินการขอใบอนุญาตให้ถูกต้อง ในส่วนของตู้น้ําหยอดเหรียญที่ติดตั้งในที่สาธารณะและไม่สามารถติดต่อสืบหาเจ้าของได้ กทม.จะดําเนินการติดป้ายประกาศที่ตู้เพื่อให้ผู้ประกอบการแก้ไขให้ถูกต้องภายใน 15 วัน ซึ่งหากไม่ดําเนินการ กทม. จะดําเนินการตามกฎหมายต่อไป
นอกจากนี้ ในระหว่างที่ดําเนินการตามขั้นตอนของกฎหมาย ให้ดําเนินการตรวจสอบสุขลักษณะและคุณภาพน้ําดื่มด้วยชุดทดสอบน้ําบริโภคอย่างง่าย (อ 11) อย่างต่อเนื่องเป็นระยะ ๆ หากพบไม่ถูกสุขลักษณะจะแจ้งเจ้าของหรือผู้ครอบครองดูแลแก้ไขให้ถูกต้อง หากพบไม่มีการแก้ไข หรือยังพบว่ามีการปนเปื้อนของเชื้อโรคที่ใช้เป็นดัชนีชี้การสุขาภิบาลอาหาร และน้ําที่ไม่สะอาด ไม่ถูกสุขลักษณะ จะติดป้ายห้ามใช้เป็นการชั่วคราวจนกว่าจะมีการแก้ไขให้ถูกต้อง
4. สํานักงานเขตทั้ง 50 เขต ต้องทําสติกเกอร์วันเดือนปีที่เปลี่ยนไส้กรอง และวันเดือนปีที่ตรวจคุณภาพน้ํา และให้ผู้ประกอบกิจการลงบันทึกทุกครั้งที่หน้าตู้ ให้ผู้บริโภคเห็นได้ชัดเจน
กทม.ได้สั่งการให้สํานักอนามัย กทม.จัดทําสติกเกอร์ตู้น้ําดื่มหยอดเหรียญสะอาดและปลอดภัย เพื่อให้ 50 เขต นําไปติดหน้าตู้น้ําดื่มที่ได้มีการตรวจสอบและขออนุญาตถูกต้อง เพื่อแสดงให้ประชาชนเห็นได้อย่างชัดเจน โดยสติกเกอร์จะระบุเลขที่ใบอนุญาต วันอนุญาต วันหมดอายุ รวมถึงการตรวจสอบคุณภาพน้ํา ซึ่งเจ้าหน้าที่จะดําเนินการทุก ๆ 3 เดือน หากพบว่าตู้น้ําดื่มใดไม่ผ่านเกณฑ์มาตรฐาน สํานักอนามัยจะแจ้งเตือนไปยังผู้ประกอบการเพื่อให้ดําเนินการแก้ไขปรับปรุงคุณภาพของตู้น้ําดื่มให้ถูกต้อง และหากพบว่ายังฝ่าฝืนจะให้หยุดดําเนินการทันที
ในส่วนของสติกเกอร์วันเดือนปีที่เปลี่ยนไส้กรองและวันเดือนปีที่ตรวจคุณภาพน้ํา บริษัทผู้ประกอบการตู้น้ําดื่มได้จัดทําและมีการตรวจสอบตามระยะที่กําหนด ซึ่งมีการจดบันทึกไว้ในตู้น้ําดื่มอยู่แล้ว
อย่างไรก็ตาม กทม.จะกําชับให้เจ้าของหรือผู้ดูแลจัดทําสติกเกอร์บันทึกวัน เดือน ปีที่เปลี่ยนไส้กรอง และตรวจคุณภาพน้ํา เพื่อแจ้งให้ผู้บริโภคทราบ โดยให้มีการติดในจุดที่ประชาชนสามารถเห็นได้ชัดเจนขึ้น
5.ขอให้สนับสนุนเครือข่ายองค์กรผู้บริโภคกรุงเทพมหานคร มีส่วนร่วมในการตรวจสอบและเฝ้าระวังตู้น้ําดื่มหยอดเหรียญ
กรุงเทพมหานครยินดีให้เครือข่ายองค์กรผู้บริโภคกรุงเทพมหานคร เข้ามามีส่วนร่วมเฝ้าระวังตู้น้ําดื่มหยอดเหรียญ และเป็นส่วนหนึ่งในการประชาสัมพันธ์การดําเนินการเรื่องตู้น้ําดื่มหยอดเหรียญในพื้นที่กรุงเทพมหานคร โดยปัจจุบัน กทม.ได้ทํางานร่วมกับมูลนิธิเพื่อผู้บริโภคลงพื้นที่ตรวจสอบและแก้ปัญหาเรื่องตู้น้ําหยอดเหรียญในหลายพื้นที่ของกรุงเทพฯ อยู่แล้ว อาทิ เขตหนองแขม เขตปทุมวัน เขตจตุจักร เขตยานนาวา เขตธนบุรี เป็นต้น
-----------------------